
                REPUBLIKA HRVATSKA

BJELOVARSKO – BILOGORSKA ŽUPANIJA

            OPĆINA VELIKA PISANICA
                   OPĆINSKO VIJEĆE

Na temelju članka 9.stavka 10. Zakona o grobljima („Narodne novine“ br. 78/25 i 80/25), i članka 30. Statuta Općine Velika Pisanica („Službeni glasnik Općine Velika Pisanica“ br. 1/21), Općinsko vijeće Općine Velika Pisanica na _____sjednici  održanoj dana ____________ donosi
ODLUKU O UPRAVLJANJU GROBLJIMA NA PODRUČJU OPĆINE VELIKA PISANICA

OPĆE ODREDBE

Članak 1.
Ovom se Odlukom uređuje upravljanje grobljima na području općine Velika Pisanica (u daljnjem tekstu; Općina);
· mjerila i kriteriji za dodjelu i ustupanje grobnih mjesta na korištenje
· iskopavanje i premještaj posmrtnih ostataka
· ukopi i privremeni ukopi
· način ukopa nepoznatih osoba
· produbljenje groba i premještanje posmrtnih ostataka u grobnici
· održavanje groblja i uklanjanje otpada
· veličina, dimenzije, materijal i izgled grobnih mjesta i spomen-obilježja
· uvjeti upravljanja grobljem od strane pravne osobe koja upravlja grobljem
· uvjeti, način i mjesto prosipanja kremiranih posmrtnih ostataka umrle osobe
· uvjeti i mjerila za plaćanje naknade pri dodjeli grobnog mjesta i godišnje grobne naknade, kao i mogućnost plaćanja godišnje grobne naknade unaprijed

· uvjeti za ustupanje prava korištenja grobnog mjesta trećim osobama
· pravila za određivanje naknade za stjecanje opreme i uređaja koji se nalaze na grobnom mjestu
bez korisnika grobnog mjesta
· prekršajne sankcije za prekršitelje odredbi.
Članak 2.
Groblje je ograđeni prostor na kojem se nalaze grobna mjesta, komunalna i druga infrastruktura i, u pravilu, prateće građevine u vlasništvu Općine.

Na području općine Velika Pisanica ima dvanaest (12) groblja koja su u vlasništvu Općine Velika Pisanica i to kako slijedi: katoličko groblje Velika Pisanica, pravoslavno groblje Velika Pisanica I, pravoslavno groblje Velika Pisanica II, kalvinsko groblje Velika Pisanica, katoličko groblje Babinac, katoličko groblje Čađavac, pravoslavno groblje Čađavac, katoličko groblje Ribnjačka, pravoslavno groblje Ribnjačka, pravoslavno groblje Bačkovica, katoličko groblje Bedenička i pravoslavno groblje Bedenička.

Grobljima upravlja Općina Velika Pisanica
Pod upravljanjem grobljima smatra se dodjela grobnih mjesta, izdavanje dozvola za radove, rekonstrukcija groblja te naknade za dodjelu grobnih mjesta kao i godišnje naknade za korištenje.
Općina vodi grobni očevidnik o ukopu svih umrlih osoba na grobljima iz članka 2. stavak 2. ove Odluke te registar umrlih osoba, sukladno zakonu kojim se uređuju groblja.

Korisnik grobnog mjesta dužan je dostavom odgovarajuće dokumentacije redovito ažurirati promjene osobnih podataka u grobnom očevidniku.

Općina Velika Pisanica potpisala je s Općinom Veliki Grđevac Sporazum o zajedničkom obavljanju poslova iz samoupravnog djelokruga putem trgovačkog društva „Veliki Grđevac d.o.o.“ – u nastavku teksta komunalno poduzeće Veliki Grđevac d.o.o. Navedenim Sporazumom komunalno poduzeće Veliki Grđevac d.o.o. vezano za upravljanje grobljima temeljem ove Odluke obavljat će poslove održavanja groblja, upravljanja mrtvačnicama i pripadajuće infrastrukture te usluge ukopa pokojnika.
MJERILA I KRITERIJ ZA DODJELU I USTUPANJE GROBNIH MJESTA NA
KORIŠTENJE
Članak 3.
Grobno mjesto je grob, grobnica, kazeta za urne te svako drugo mjesto u kojem se nalaze posmrtni ostaci ili je namijenjeno za ukapanje ili trajnu pohranu posmrtnih ostataka.
Grobno mjesto se dodjeljuje na korištenja kada nastupe potrebe za ukopom pokojnika ili neovisno o potrebni za ukopom, ukoliko postoji dovoljan broj slobodnih grobnih mjesta na groblju.
S obzirom na opremljenost i uređenje grobnog mjesta ono može biti: zemljani grob, grobnica, kosturnica, grobnice za urne, komunalno opće (prokopno) polje, zajedničke grobnice.
S obzirom na broj mjesta za ukop, grobno mjesto može biti: s jednim mjestom za ukop, s dva mjesta za ukop, s tri mjesta i više mjesta za ukop.

Svako grobno mjesto sa poznatim korisnikom mora biti označeno prikladnim nadgrobnim znakom i natpisom. Natpisi na grobovima i grobnicama ne smiju vrijeđati ničije nacionalne, vjerske, moralne ili druge osjećaje, kao niti na bilo koji način povrijediti uspomenu na pokojnika.
Kosturnica je zajedničko grobno mjesto u koju se prenose posmrtni ostaci pokojnika iz razloga utvrđenih zakonom ili ovom odlukom.

Članak 4.

Grobno mjesto dodjeljuje se na korištenje prema položajnom planu grobnih mjesta (u daljnjem tekstu; Plan) koju donosi općina za svako groblje posebno, redoslijedom prema brojevima raspoloživih grobnih mjesta označenih u planu, na način da se u najvećoj mogućoj mjeri usvoje želje korisnika.

Plan grobnih mjesta sadrži: raspored grobnih polja, raspored grobnih mjesta u odnosnom polju s oznakama, brojevima i površinama grobnih mjesta, te grafičkim prikazom njegovog rasporeda, a može sadržavati i druge podatke prema potrebi.

      Primjerak Plana pohranjuje se i na elektroničkom mediju.
Članak 5.

Korisnik grobnog mjesta (u daljnjem tekstu; Korisnik) u smislu ove Odluke je fizička ili pravna osoba koja je ovlaštena koristiti grobno mjesto temeljem rješenja o dodjeli grobnog mjesta Jedininstvenog upravnog odjela općine, koja se u grobnim očevidnicima vodi kao osoba zadužena za plaćanje godišnje grobne naknade i dužna je voditi brigu o grobnom mjestu.

Pravo ukopa na grobno mjesto ima korisnik grobnog mjesta i članovi njegove obitelji, osim ako korisnik grobnog mjesta ne odredi drugačije.

Na grobljima iz članka 2. stavak 2. ove Odluke u pravilu se ukapaju umrle osobe koje su imale ili imaju prebivalište na području općine Velika Pisanica i umrle osobe koje nisu imale prebivalište na području općine Velika Pisanica, a uz dopuštenje korisnika grobnog mjesta ili vlasnika grobnice. Umrlog se može ukopati u groblju koje je on odredio za života ili koje odredi njegova obitelj, odnosno osobe koje su dužne skrbiti o njegovom ukopu.

Članovi obitelji smatraju se: bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri, te njegovi roditelji.

Korisnik grobnog mjesta može dati pravo ukopa i drugim osobama, a korisnik grobnog mjesta koji je dao pravo ukopa može to pravo i povući do trenutka smrti osobe kojoj je pravo dano, o čemu je dužan obavijestiti osobu kojoj je dao pravo ukopa.

Nakon smrti korisnika, pravo korištenja grobnog mjesta stječu njegovi nasljednici utvrđeni pravomoćnim rješenjem o nasljeđivanju prava korištenja grobnog mjesta kojeg sud odnosno javni bilježnik kao povjerenik suda po službenoj dužnosti dostavlja upravitelju.

Nasljednici su dužni svoje međusobne odnose glede prava korištenja grobnog mjesta urediti pismenom ispravom sa potpisima ovjerenim kod javnog bilježnika.

Jedan primjerak predmetne isprave pohranjuje se u dokumentaciji Općine, ko nadležnog suda ili javnobilježničkog ureda. Pravo ukopa uz korisnika grobnog mjesta imaju i članovi obitelji u smislu ove Odluke. Ako nakon smrti korisnika grobnog mjesta još nije donijeto pravomoćno rješenje o nasljeđivanju, pravo ukopa do pravomoćnosti rješenja imaju osobe koje se smatraju članovima obitelji u smislu ove Odluke. Osoba koja organizira sahranu, odnosno ukop pokojnika prije pravomoćnosti rješenja o nasljeđivanju, dužna je Upravi groblja dostaviti ovjerenu pisanu izjavu kojom preuzima materijalnu i kaznenu odgovornost za eventualne pravne propuste ili počinjene štete vezano uz ukop pokojnika, kao i dopuštenje s preuzetim troškovima za naknadni prijenos na drugo grobno mjesto, u slučaju da pokop nije bio pravno utemeljeno.
U slučaju dvojbe oko prava ukopa pokojnika na određeno grobno mjesto Uprava groblja će obustaviti ukope u sporno grobno mjesto do rješenja spora, a umrla osoba pokopati će se u grobnom mjestu na općem komunalnom polju, dok će dodatni troškovi teretiti članove obitelji.
KORIŠTENJE GROBNOG MJESTA
Članak 6.

Grobno mjesto daje se na korištenje na neodređeno vrijeme Rješenjem o dodjeli grobnog mjesta po službenoj dužnosti i na zahtjev stranke. Općina Velika Pisanica, na temelju dokumentiranog zahtjeva stranke, dodjeljuje grobno mjesto na korištenje na neodređeno vrijeme uz naknadu, o čemu donosi rješenje. Rješenje o dodjeli grobnog mjesta na korištenje donosi se kod svake promjene korisnika grobnog mjesta. Protiv rješenja iz stavaka 1. ovoga članka može se izjaviti žalba općini Velika Pisanica Jedinstvenom upravnom odjelu (u daljnjem tekstu: Odjel).
Iznimno od odredbi stavaka 1., 2. i 3. ovoga članka, kod privremenog ukopa ne donosi se rješenje o korištenju nego se sklapa ugovor o privremenom korištenju. Grobna mjesta mogu se dodjeljivati na korištenje na neodređeno vrijeme u postupku javnog poziva objavljenog u lokanim glasilima i na mrežnim stranicama Općine Velika Pisanica, kako za novo izgrađena grobna mjesta tako i za napuštena grobna mjesta po isteku propisanih rokova sukladno odredbama zakona i članka 8. stavak 1. ove Odluke.
UVJETI ZA USTUPANJA PRAVA KORIŠTENJA GROBNOG MJESTA TREĆIM OSOBAMA ILI OPĆINI
Članak 7.
Korisnik grobnog mjesta može trećoj osobi ugovorom ustupiti pravo korištenja grobnog mjesta na neodređeno vrijeme. Pravni posao iz prethodnog stavka ovog članka mora biti sklopljen u pisanom obliku, uz obveznu ovjeru potpisa od strane javnog bilježnika. Protiv rješenja iz ovog članka, korisnik i zainteresirana osoba kojoj je donesenim rješenja povrijeđen pravni interes, može izjaviti žalbu Jedinstvenom upravnom odjelu Općine Velika Pisanica. Ako ima više korisnika grobnog mjesta, a ne radi se o ustupanju korištenja među korisnicima, za ustupanje prava korištenja grobnog mjesta na neodređeno vrijeme potrebna je suglasnost svih korisnika.
Ugovorom iz prethodnog stavka stranke moraju svoje međusobne odnose jasno urediti kako bi se otklonila svaka dvojba glede prava na pokop umrlih, naročito ako se ustupa samo dio grobnog mjesta koji u ugovoru mora biti prostorno jasno definiran. U slučaju dvojbe oko prava korištenja grobnog mjesta, a koja bi omela redovan ukop, umrla osoba pokopati će se na grobnom mjestu na općem komunalnom polju, dok će dodatni troškovi teretiti članove obitelji.
Korisnik grobnog mjesta može dopustiti trećoj osobi privremeni ukop u grobno mjesto, a kojom je prilikom je dužan postupiti sukladno odredbama ovoga članka o ustupanju grobnog mjesta i uz naznaku privremenog ukopa treće osobe. Ako grobno mjesto ima više sukorisnika, svaki korisnik može raspolagati grobnim mjestom samo uz pismenu suglasnost ostalih korisnika.
Primjerak ugovora sklopljenog u smislu odredbi ovog članka, ovjerenog potpisa kod javnog bilježnika obvezno se dostavlja Općini radi upisa nastalih promjena u grobni očevidnik.
Prijenos privremeno ukopanog pokojnika u grobno mjesto za konačni ukop, može se obaviti samo uz odobrenje korisnika ili svih korisnika grobnog mjesta za konačni ukop. Za privremeni ukop osoba koje se u smislu ove odluke ne smatraju članovima obitelji korisnika potrebna je suglasnost svih korisnika.
ODRICANJE OD PRAVA KORIŠTENJA GROBNOG MJESTA
Članak 8.
Korisnik grobnog mjesta može se odreći prava korištenja grobnog mjesta pisanom izjavom o trajno odricanju, s ovjerenim potpisom kod javnog bilježnika. Izjava iz stavka 1. ovoga članka podnosi se Općini Velika Pisanica.

Izjava mora sadržavati podatke o korisniku i grobnom mjestu te izjavu korisnika o preuzimanju ili odricanju od preuzimanja posmrtnih ostataka koji se nalaze u grobnom mjestu.
U izjavi korisnik je dužan navesti preuzima li opremu i uređaje koji se nalaze na grobnom mjestu.

Ako se korisnik odrekne preuzimanja opreme i uređaja, s istima se postupa sukladno članku 23. Zakona o grobljima.
Ako na grobnom mjestu postoji više korisnika, odricanje od prava korištenja proizvodi pravni učinak samo ako su se prava korištenja odrekli svi korisnici.

Ako je korisnik dao drugoj osobi pravo ukopa u grobno mjesto, uz izjavu o odricanju dužan je priložiti izjavu o povlačenju danog prava ukopa te o tome obavijestiti osobu kojoj je pravo ukopa dano. Na temelju izjave iz stavka 1. ovoga članka nadležno tijelo Općine donosi rješenje kojim utvrđuje prestanak prava korištenja grobnog mjesta.
Nakon pravomoćnosti rješenja nadležno tijelo Općine evidentira prestanak  prava korištenja u grobnom očevidniku i registru umrlih osoba te daljnjeg postupanja sukladno ovoj Oduci.

Odricanje od prava korištenja ne oslobađa korisnika od obveze podmirenja dospjelih obveza prema upravitelju groblja nastalih do dana prestanka prava korištenja
RASPOLAGANJE OPREMOM I UREĐAJIMA GROBNOG MJESTA NAKON PRESTANKA PRAVA KORIŠTENJA

Članak 9.
Nakon pravomoćnosti rješenja o prestanku prava korištenja grobnog mjesta, prijašnji korisnik koji se u izjavi iz članka 8. ove Odluke izjasnio da preuzima opremu i uređaje grobnog mjesta može njima raspolagati prije dodjele grobnog mjesta novom korisniku, pod uvjetom da je podmirio dospjelu grobnu naknadu, zajedno sa zakonskim zateznim kamatama.

Prijašnji korisnik dužan je preuzeti opremu i uređaje grobnog mjesta u roku od 60 dana od dana pravomoćnosti rješenja o prestanku prava korištenja grobnog mjesta.

Ako prijašnji korisnik ne preuzme opremu i uređaje grobnog mjesta u roku iz stavka 2. ovoga članka, smatra se da je riječ o napuštenoj imovini kojom upravitelj groblja može slobodno raspolagati, sukladno Zakonu o grobljima.

Troškove demontaže i preuzimanja opreme i uređaja grobnog mjesta snosi prijašnji korisnik.

ISKOP I PREMJEŠTANJE POSMRTNIH OSTATAKA
Članak 10.

Radi dobivanja više mjesta za ukop, a uz prethodno odobrenje, dozvoljeno je da se posmrtni ostaci, koji se nalaze u grobu mogu spustiti u produbljenje groba, nakon proteka 10 godine od ukopa.
Premještanje posmrtnih ostataka u grobnici radi oslobađanja ukopnog mjesta za novi ukop moguće je nakon proteka 20 godina od ukopa u grobnicu, pod uvjetom da su se ostvarili uvjeti za sabiranje i zbrinjavanje posmrtnih ostataka.
Iskop umrlih, odnosno njihovih posmrtnih ostataka (ekshumacija) može se odobriti na zahtjev supružnika ili djece umrle osobe (nadalje; uža obitelj). Ako su članovi uže obitelju umrli prije osobe za koju se traži ekshumacija, zahtjev mogu podnijeti drugi srodnici prema redoslijedu utvrđenom propisima o nasljeđivanju, kao i druga ovlaštena osoba.
Iskop posmrtnih ostataka obavljaju zaposlenici ovlaštenog komunalnog poduzeća.
Iskop posmrtnih ostataka osoba koje su umrle od zaraznih bolesti može se dozvoliti tek nakon proteka vremena od godine dana od dana izvršenog ukopa.
Iskop umrle osobe vrši se radi njenog prijenosa iz jednog grobnog mjesta radi pokopa na drugo grobno mjesto na istom groblju, u istom naselju ili iz jednog na drugo područje Republike Hrvatske ili u inozemstvo.
Članak 11.
Grobno mjesto za koje godišnja grobna naknada nije plaćena 10 godina, Općina će u javnom glasilu, na oglasnim pločama groblja i na mrežnim strancima Općine Velika Pisanica, kao i na adresu korisnika grobnog mjesta ako je poznata, dostaviti poziv korisniku grobnog mjesta da plati sve neplaćene naknade sa zakonskim zateznim kamatama u roku od 30 dana od dana objave poziva, s upozorenjem da će nakon isteka tog roka izgubiti pravo korištenja grobnog mjesta.

Ako korisnik grobnog mjesta ne postupi prema obavijesti iz prethodnog stavka ovoga članka, grobno mjesto se smatra grobnim mjestom bez korisnika, o čemu Općine Velika Pisanica donosi rješenje i može se ponovno dodijeliti na korištenje.

Protiv rješenja iz stavka 2. ovoga članka može se podnijeti žalba jedinici lokalne samouprave, u kojem slučaju žalba nije dopuštena, ali se može pokrenuti upravni spor. Ako se pravomoćnim rješenjem utvrdi da je prestalo pravo korištenja grobnog mjesta, ono se može dodijeliti novom korisniku grobnog mjesta. Prijašnji korisnik grobnog mjesta za koje se prema stavku 2. ovoga članka smatra da je grobno mjesto bez korisnika može raspolagati izgrađenom opremom i uređajima grobnog mjesta prije dodjele grobnog mjesta novom korisniku grobnog mjesta, a nakon što plati dužni iznos grobne naknade sa zakonskim zateznim kamatama, u protivnom smatrat će se da se radi o napuštenoj imovini kojom Općina Velika Pisanica može slobodno raspolagati.

Ako korisniku grobnog mjesta to pravo prestane rješenjem iz stavka 2. ovoga članka, njemu ili njegovim nasljednicima ili nasljednicima umrlih osoba koje su ukopane na tom grobnom mjestu pravo korištenja grobnog mjesta može se ponovno dodijeliti, ako već nije dodijeljeno drugom korisniku grobnog mjesta, uz uvjet da plate sve dugove, uključujući neplaćene godišnje grobne naknade i zatezne kamate na njih te naknadu za ponovnu dodjelu grobnog mjesta.
Općina Velika Pisanica će prije dodjele grobnog mjesta drugom korisniku grobnog mjesta premjestiti ostatke tijela umrlih osoba iz napuštenog groba u zajedničku grobnicu izgrađenu za tu namjenu, ako nije drukčije određeno ovom odlukom i pod uvjetom da su se ostvarili uvjeti za produbljenje groba (protek deset godina od zadnjeg ukopa u grob) odnosno uvjeti za sabiranje i zbrinjavanje posmrtnih ostataka (protek dvadeset godina od zadnjeg ukopa u grobnicu).
Prilikom premještanja ostataka tijela umrlih osoba iz prethodnog stavka ovoga članka upravitelj groblja obvezna je obavijestiti o toj činjenici predstavnike vjerske zajednice kojoj su umrle osobe pripadale te voditi računa o običajima i praksi vjerske zajednice kojoj su umrle osobe pripadale.

Članak 12.
Neće se smatrati napuštenim grobna mjesta u smislu Zakona o grobljima: u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba, a na kojima je prestalo pravo korištenja grobnog mjesta i isti se ne dodjeljuju novom korisniku grobnog mjesta, već ga, ako se utvrdi da nema korisnika grobnog mjesta, održava i obnavlja jedinica lokalne samouprave.

Odluku o proglašenju znamenite povijesne osobe iz stavka 1. ovog članka, uz prethodno pribavljeno mišljenje Hrvatske akademije znanosti i umjetnosti i Hrvatskog instituta za povijest, donosi predstavničko tijelo jedinice lokalne samouprave.

Mišljenje o značenju znamenite povijesne osobe potrebno je zatražiti prilikom utvrđivanja grobnih mjesta kojima je prestalo pravo korištenja grobnog mjesta, a na temelju obrazloženog prijedloga Odluke Općinskog vijeća općine Velika Pisanica.

Održavanje i obnavljanje grobnih mjesta iz stavka 1. ovog članka je obveza Uprave groblja, a sredstava za održavanje i uređenje predmetnih grobova osiguravaju se u proračunu općine Velika Pisanica.
UKOP I PRIVREMENI UKOP
Članak 13.
Posmrtni ostaci koji se nalaze u grobu mogu se presložiti u za to predviđen prostor nakon proteka deset godina od ukopa, pod uvjetom da su se ostvarili uvjeti za produbljenje groba.
Ukopi i privremeni ukopi, obavljaju se na način i u rokovima utvrđenim Općim uvjetima isporuke komunalne usluge pokojnika unutar groblja na području općine Velika Pisanica.
U grobna mjesta za urne, urna se može položiti bez obzira na to kada je položena prethodna urna.
NAČIN UKOPA NEPOZNATIH OSOBA
Članak 14.
Nepoznate osobe ukapa se u grobno mjesto na općem komunalnom polju.
Općina je dužna u registru umrlih osoba upisati sve dostupne podatke o umrloj
nepoznatoj osobi.
Općina dužna je grobna mjesta nepoznatih osoba urediti i održavati na način kojim se iskazuje poštovanje prema umrlima, a sredstva se osiguravaju u proračunu Općine.
PRODUBLJENJE GROBA I PREMJEŠTANJE POSMRTNIH OSTATAKA
Članak 15.
Grobno mjesto na općem komunalnom polju dodjeljuje se na korištenje uz naknadu.
U grobno mjesto na općem komunalnom polju može se pokopati samo jedan pokojnik, osim u slučaju da se pokapa majka s mrtvorođenčetom.
Pravo ukopa u opće komunalno polje imaju osobe koje imaju prebivalište na području
općine Velika Pisanica.
Ukop u općem komunalnom polju obavlja se redom, kako su pokojnici prijavljeni i to na određeno vrijeme do deset godina.
Po isteku roka ukopa u općem komunalnom polju grobno mjesto se prekopava, a posmrtni ostaci umrle osobe se prenose u drugo grobno mjesto, ako zainteresirane osobe tako odluče ili se prenose u zajedničku kosturnicu.
Općina je dužna obavijesti o redovnom prekapanju općeg komunalnog polja objaviti na oglasnoj ploči Općine, na mrežnim stranicama Općine i na javnim glasilima najmanje šest mjeseci prije početka prekopa.
Prije početka prekopa općeg komunalnog polja Općina obvezna je sve ne uklonjene domenike, opremu i nadgrobne ukrase ukloniti s grobnih mjesta i deponirati u svom skladištu na rok od 6 mjeseci u kojem vlasnici mogu tu opremu preuzeti sukladno odredbi st. 3 članka 9. ove Odluke.
Oprema iz prethodnog stavka ovog članka čiji je vlasnik obavješten pisanom obavijesti, a isti ne preuzme opremu u roku od 6 mjeseci smatra se napuštenom.
Pod opremom i uređajima grobnog mjesta, u smislu ove Odluke smatraju se nadgrobna ploča, nadgrobni spomenik i znaci, ograda grobnog mjesta i slično.
Oprema i uređaji iz prethodnog stavka smatraju se nekretninom i vlasništvo su korisnika grobnog mjesta, a vlasništvo istih može se prenositi sukladno zakonu o uređuju groblja i posebnim propisima.
Premještanje posmrtnih ostataka u grobnici radi oslobađanja ukopnog mjesta za novi ukop može se obaviti nakon proteka 20 godina od ukopa u grobnicu, pod uvjetom da su se ostvarili uvjeti za sabiranje i zbrinjavanje posmrtnih ostataka.
ODRŽAVANJE GROBLJA I UKLANJANJE OTPADA
Članak 16.
Općina Velika Pisanica je obvezna groblje održavati kontinuirano i poštovanjem prema ukopanim osobama, na način da groblje i prateće građevine sukladno zakonu kojim se uređuju groblja budu uređeni i čisti, te u funkcionalnom smislu ispravni.
Općina Velika Pisanica skrbi o održavanju groblja, a isto podrazumijeva čišćenje zajedničkih dijelova groblja, zemljišta, staza i putova na groblju od otpada, održavanje pratećih građevina sukladno zakonu kojim se uređuju groblja, te sadnja i održavanje zelenila.
Pod otpadom u smislu ove Odluke, smatraju se svi materijali koji su na bilo koji način naneseni, odnosno dospjeli na groblje, a po svojoj prirodi ne pripadaju groblju ili narušavaju izgled groblja, te ostatci vijenaca i cvijeća na grobovima, koji zbog protoka vremena navršavaju izgled groblja, a korisnici grobnih mjesta su ih propustili uklonit.
Održavanje groblja i uklanjanje otpada s groblja obavlja se na način koji odgovara tehničkim i sanitarnim uvjetima pri čemu treba voditi računa o zaštiti okoliša, a osobito o krajobraznim i estetskim vrijednostima, te iskazivanju poštovanje prema umrlim.
Članak 17.
Održavanje groblja provodi se sukladno potrebama iskazanim u godišnjem Programu održavanja komunalne infrastrukture Općine Velika Pisanica, a odnosi se na radove tekućeg održavanja i čišćenja groblja kao i na građevinske radove kojima se saniraju postojeće prometnice i građevine.

Pogrebi se u pravilu obavljaju sukladno Općim uvjetima isporuke komunalne usluge ukopa pokojnika unutar groblja na području općine Velika Pisanica. Obred pokopa vrši se prema posljednjoj volji pokojnika, njegove obitelji ili osobe koja podmiruje troškove pogreba.

Navedenim Sporazumom iz članka 2. ove Odluke Komunalno poduzeće Veliki Grđevac d.o.o. vezano za upravljanje grobljima obavljat će poslove održavanja groblja, upravljanja mrtvačnicama i pripadajuće infrastrukture te usluge ukopa pokojnika.

NEODRŽAVANJE GROBNOG MJESTA

Članak 18.
Korisnik je dužan održavati grobno mjesto urednim i čistim, na način da ne narušava cjelokupan izgled groblja, te da ne predstavlja opasnost po sigurnost i stabilnost drugih grobnih mjesta i/ili posjetitelja groblja.

Korisnik niše ili pretinca, pored obveze iz st. 1. ovog članka, obvezan je održavati i dijelove prostora koji povezuju nišu ili pretinac s nišama ili pretincima ostalih korisnika u istome bloku (krovna ploča, fasadna ploča, nosivi zid i sl.)

Korisnik grobnog mjesta dužan je grobno mjesto i prostor oko njega održavati urednim i čistim na način kojim iskazuje poštovanje prema umrlim osobama, bez narušavanja cjelokupnog izgleda groblja te da ne predstavlja opasnost po sigurnost osoba ili narušavanja stabilnosti drugih grobnih mjesta.

Upravitelj groblja dužan je pisanim putem upozoriti korisnika grobnog mjesta koji postupa suprotno stavku 1. ovoga članka, a ako nakon upozorenja korisnik i dalje postupa protivno stavku 1. ovoga članka Upravitelj groblja podnijet će prijavu komunalnom redarstvu Grada.

U slučajevima iz stavka 1. ovoga članka odnosno ako u ostavljenom roku korisnik ne uredi grobno mjesto, Upravitelj groblja uredit će grobno mjesto na trošak korisnika grobnog mjesta.

U slučaju neodržavanja grobnog mjesta, Općina će u roku od 30 dana od saznanja za tu okolnost, pisanim putem upozoriti na navedenu obvezu i naložiti korisniku grobnog mjesta da ga uredi u roku od 15 dana od dana zaprimanja odluke.

Ako korisnik grobnog mjesta ne postupi u roku iz stavka 3. ovoga članka, Općina će u daljnjem roku od 30 dana samostalno urediti grobno mjesto i korisniku ispostaviti račun za nastale troškove.

Ako se uređenje grobnog mjesta odnosi na radove većeg obujma ili radove za koje je potrebno prethodno ishoditi suglasnosti nadležnih tijela, korisnik grobnog mjesta obvezan je postupiti po odluci iz stavka 3. ovoga članka u roku od šest mjeseci od dana zaprimanja te odluke.

Ako korisnik grobnog mjesta ne postupi u roku iz stavka 5. ovoga članka, Općina će u daljnjem roku od šest mjeseci samostalno urediti grobno mjesto i korisniku ispostaviti račun za nastale troškove.

Ukoliko neodržavano grobno mjesto ili dio prostora koji povezuje nišu ili pretinac predstavljaju opasnost po sigurnost i stabilnost drugog grobnog mjesta i/ili posjetitelja groblja, Općina će ga osigurati ograđivanjem.

Ukoliko se održavanje i uređenje grobnog mjesta obavlja putem za to registrirane pravne ili fizičke osobe, o tome je potrebno prethodno pisanim putem obavijestiti Upravu groblja.

Članak 19.
Općina ne odgovara za štetu nastalu na grobljima grobnim mjestima i slično koje prouzrokuju treće ili nepoznate osobe (krađa, vandalizam, izvođenje radova u blizini grobnih mjesta).
VELIČINA, DIMENZIJE, MATERIJAL I IZGLED GROBNIH MJESTA I
SPOMEN-OBILJEŽJA
Članak 20.
Svi građevinski radovi na groblju moraju biti izvedeni sukladno važećim propisima i Planu grobnih mjesta.
Poslovi iz stavka 1. ovog članka obavljaju se isključivo po nalogu ili prethodnom pismenom odobrenju  Općine.
Izvođači radova su pri tome dužni;
-radove izvoditi u vremenu koje odredi Općina pri čemu se mir i pijetet prema mrtvima mora očuvati u najvećoj mjeri,

-na mjestu izvođena radova držati građevinski materijal samo kraće vrijeme u i količini
koja ne smije ometati prometovanje na groblju,
-za odvoz materijala i odvoz viška materijala namijenjenog građenju, te za odvoz
otpadnog materijala, koristiti samo puteve i staze koje odredi Općina,
-u slučaju prekida radova i po njihovu završetku, bez odlaganja dovesti gradilište u
prvotno stanje,
-izljevna mjesta na vodovodu koristiti samo namjenski (korištenje vode za pranje priručnog i drugog alata je zabranjeno), te nakon svake upotrebe treba obvezno zatvoriti.

Odredbe ovog članka odnose se i na korisnika grobnog mjesta kada namjerava opremiti ili urediti grobno mjesto, odnosno izvesti radove sanacije ili druge radove na grobnom mjestu.
Općina će zabraniti svako izvođenje radova koje je započeto suprotno odredbama ovog članka.
Članak 21.
Za izdavanje suglasnosti  Jedinstvenog upravnog odjela Općine Velika Pisanica za izvođenje radova na grobnom mjestu korisnik grobnog mjesta obvezan je priložiti:
Zahtjev za izdavanje suglasnosti vlastoručno potpisan, s naznačenim OIB-om korisnika grobnog mjesta (obrazac Zahtjeva na web stranici Općine),

-  ako ima više korisnika grobnog mjesta, za izvođenje radova potrebna je suglasnost svih korisnika

grobnog mjesta, a iznimno korisnik grobnog mjesta može izvoditi radove i bez njihove suglasnosti uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima i

- dva nacrta gradnje i opremanja grobnog mjesta te nacrte gravure s navedenim dimenzijama ploče

i položajem i dimenzijama teksta, koji odgovaraju propisanim dimenzijama i po načinu izvođenja u skladu s okolinom.

Općina izdaje suglasnost u roku od 60 dana od dana uredno predanog zahtjeva, u protivnom smatra se da je suglasnost dana, a za izdavanje suglasnosti naplaćuje naknadu u iznosu od 30 eura naručitelju izvođenja radova.

Članak 22.
O materijalu, obliku i načinu uređenja grobnog mjesta odlučuje korisnik uz prethodno
pribavljenu suglasnost Općine.
Ako se korisnik odluči na grobno mjesto postaviti nadgrobni spomenik od materijala trajne vrijednosti, njegov oblik i način izvedbe moraju biti primjereni okolini i mjesnim običajima.

Korisnik grobnog mjesta dužan je voditi brigu da ono stalno bude uredno i čisto, zelenilo mora biti njegovano, a nadgrobni uređaji ispravni. Prilikom održavanja grobnog mjesta korisnik mora voditi računa da ne ošteti i ne nagrdi susjedna grobna mjesta, a smeće i drugi otpad i materijal mora odlagati u namjenske posude.

Ako se grobno mjesto ne održava ili postoji opasnost od oštećenja izgrađene opreme i uređaja groba, Općina će obavijestiti korisnika da je dužan izvršiti dužne popravke.

Ako po pozivu Općine korisnik ne izvrši u određenom roku potrebne popravke, iste će izvršiti Općina na trošak korisnika.

Članak 23.
Općina dužna je na prikladnim i vidljivo označenim mjestima na groblju osigurati posude za odlaganje smeća, ostataka cvijeća, vijenaca i ostalog otpadnog materijala, te voditi brigu o njegovom odvozu i uklanjanju istog.

Mještani su dužni pridržavati se propisanih pravila ponašanja na groblju koje propisuje
Općina i koja se nalaze vidljivo istaknuta na ulazima u groblje.
Općina donosi akt iz prethodnog stavka kojim se uređuju pravila ponašanja na groblju i vrijeme posjete groblju, vrijeme u koje se obavljaju ukopi, ponašanje koje se smatra zabranjenim na groblju, izvođenje radova i pružanje usluga na groblju od strane drugih pravnih i fizičkih osoba te postupanje s izgubljenim i nađenim stvarima na groblju.

Groblja su za građane otvorena u siječnju, veljači, ožujku, studenom i prosincu od 8,00 – 18,00 sati, a u ostalim mjesecima od 7,00 – 21,00  sat.

Članak 24.
Veličina, dimenzije, materijal i izgled grobnih mjesta i spomen-obilježja kako slijedi:
Veličina i dimenzije grobnih mjesta utvrđena su kako slijedi:
-1 grobno mjesto 120-160/230-255 (2 ukopa)

-2 grobna mjesta 190-240/230-255 ( 4 ukopa)

-3 grobna mjesta 220-320/230-255 (6 ukopa)

-4 grobna mjesta 300-400/230-255 (8 ukopa)

UVJETI UPRAVLJANJA GROBLJEM OD STRANE OPĆINE KOJA UPRAVLJA GROBLJEM

Članak 25.
Upravljanje grobljem podrazumijeva dodjelu grobnih mjesta, uređenje održavanje i rekonstrukciju groblja, te poduzimanje svih drugih potrebnih radnji sukladno važećim propisima.
Općina dužna je voditi propisani grobni očevidnik čiji je sastavni dio Položajni plan grobnih mjesta na način koji odgovara tehničkim i sanitarnim uvjetima vodeći pri tome računa o zaštiti okoliša, te krajobraznim i estetskim vrijednostima. Položajni plan grobnih mjesta donosi Općina
Općina dužna je upravljati grobljem pažnjom dobrog gospodara na način kojim se iskazuje poštovanje prema umrlima.
Članak 26.
Općina obvezna je pravovremeno poduzimati odgovarajuće mjere potrebne da se osiguraju grobna mjesta za potrebe redovnog ukopa umrlih osoba na području općine Velika Pisanica.
Ako nema dovoljno prostora na groblju Općina dužna je pravovremeno predložiti  rekonstrukciju, proširenje ili gradnju novog groblja.

Članak 27.
Komunalno poduzeće Veliki Grđevac d.o.o. koje u okviru pogrebničke djelatnosti obavlja organizaciju pogreba ili ispraćaja umrle osobe ili posmrtnih ostataka obvezan je:
-prijaviti Općini mjesto ukopa umrle osobe ili posmrtnih ostataka, te dostaviti sve potrebne valjane isprave ukopa na tom grobnom mjestu (dozvola za ukop, smrtni list, suglasnost vlasnika grobnog mjesta i sl.) odnosno za organizaciju ispraćaja u roku od 24 sata prije pogreba, odnosno ispraćaja,

-fizičko preuzimanje umrle osobe ili posmrtnih ostataka u prostorije, izvršiti će se na temelju potvrde o datumu i vremenu pogreba, odnosno ispraćaja umrle osobe.

Iskope, pokapanje i zatvaranje grobnih mjesta  na grobljima na području općine Velika

Pisanica obavlja Komunalno poduzeće Veliki Grđevac d.o.o. u okviru pogrebničke djelatnosti ili ispraćaja umrle osobe ili posmrtnih ostataka temeljem punomoći korisnika pogrebničke usluge. Dužan je dostaviti punomoć ovjerenu od strane javnog bilježnika prije poduzimanja radnji iz stavka 1. ovog članka, a u slučaju opravdanih razloga (blagdani, neradni dani, fizička udaljenost korisnika usluge ) može pristupiti radnjama organizacije pogreba ili ispraćaja umrle osobe ili posmrtnih ostataka temeljem punomoći koja nije javnobilježnički ovjerena, ali je obvezan u roku od tri dana od obavljenog pogreba odnosno ispraćaja dostaviti valjanju punomoć ovjerenu od strane javnog bilježnika ili iznimno pravna ili fizička osoba registrirana za obavljanje predmetnih poslova koju Općina Velika Pisanica pisanim putem na to ovlasti.
Umrla osoba ne smije se pokapati bez dozvole za ukop.

Dozvolu za ukop osoba koja brine o sahrani umrlog mora predati komunalnom poduzeću Veliki Grđevac d.o.o.

Članak 28.
Prilikom promjene cijena vezanih uz pogrebne poslove komunalno poduzeće Veliki Grđevac d.o.o. dužno je zatražiti prethodnu suglasnost Općinskog vijeća Općine Velika Pisanica.

Članak 29.
Na grobljima gdje postoji mrtvačnica sahrana umrlog mora se izvršiti iz mrtvačnice.

Na grobljima gdje nema mrtvačnice umrlog iz kuće ili ustanove u kojoj je nastupila smrt do mjesta ukopa ili kremiranja mora prevesti pravna ili fizička osoba koja ispunjava zakonima propisane uvjete za obavljanje te djelatnosti.

Pogrebni obred može se obavljati isključivo na grobljima.

Zabranjeno je obavljanje pogrebnog obreda nad otvorenim lijesom.

Članak 30.
Umrla osoba ne smije se pokapati bez dozvole za ukop.

Dozvolu za ukop osoba koja brine o sahrani umrlog mora predati komunalnom poduzeću Veliki Grđevac d.o.o.

Komunalno poduzeće Veliki Grđevac d.o.o. dužno je u najkraćem roku naprijed navedenu dozvolu dostaviti Općini Velika Pisanica radi unosa u grobni očevidnik i registar umrlih osoba.

Članak 31.
Općina detaljnije uređuje svojim aktima pravila koja se odnose na djelatnost održavanja, uređenja i korištenja groblja i grobnih mjesta a koja nisu uređena ovom Odlukom, te je dužna rješavati u pojedinačnim upravnim stvarima o pravima i obvezama stranaka sukladno odredbama važećih propisa.

PROSIPANJE KREMIRANIH POSMRTNIH OSTATAKA UMRLE OSOBE
Članak 32.
Kremirane posmrtne ostatke (pepeo) umrle osobe nije dopušteno prosipati unutar groblja kao ni izvan groblja.

UVJETI I MJERILA ZA PLAĆANJE NAKNADE KOD DODJELE GROBNOG MJESTA I GODIŠNJE NAKNADE ZA KORIŠTENJE

Članak 33.
Za dodjelu grobnog mjesta na korištenje korisnici plaćaju naknadu čiju visinu utvrđuje Općina ovisno o opremljenosti groblja odgovarajućom komunalnom i ostalom infrastrukturom, te lokaciji grobnog mjesta na groblju, površini pojedinog grobnog mjesta i vrijednosti lokacije groblja.
Naknada za korištenje grobnog mjesta plaća korisnik po donošenju rješenja o dodjeli, jednokratnom isplatom i to kako slijedi:

Visina naknade za dodjelu novog grobnog mjesta na korištenje utvrđuje se kako slijedi:

-1 grobno mjesto 120-160/230-255 (2 ukopa) 90 eura

-2 grobna mjesta 190-240/230-255 ( 4 ukopa) 110 eura

-3 grobna mjesta 220-320/230-255 (6 ukopa) 120 eura

-4 grobna mjesta 300-400/230-255 (8 ukopa) 140 eura

Članak 34.
Za korištenje grobnog mjesta korisnik je u obvezi plaćati godišnju grobnu naknadu.
Visina godišnje grobne naknade određuje se kako slijedi:

-za jedno grobno mjesto 20 eura

-za dva grobna mjesta 30 eura

-za tri grobna mjesta 45 eura

-za četiri grobna mjesta 60 eura

-za pet i više grobnih mjesta 75 eura

Godišnja grobna naknada ne primjenjuje se na katoličko i pravoslavno  groblje u naselju Bedenička.
Godišnju naknadu iz prethodnog stavka utvrđuje Općina na temelju procjene stvarnih troškova održavanja groblja ovisno o vrsti, površini grobnog mjesta.

Općina Velika Pisanica dužna je prilikom svake promjene cijene naknada iz stavka 1. i 2. ovog članka zatražiti prethodnu suglasnost Općinskog vijeća.
Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju (uređenja i održavanja groblja, utroška vode, odvoza otpada, čišćenja pristupnih staza i zelenih površina, te drugih troškova).
Sredstva s osnovu naknade za dodjelu grobnog mjesta na korištenje i godišnje grobne naknade koriste se u skladu s godišnjim Programom održavanja Općine velika Pisanica.

Naknada se plaća u visini utvrđenoj rješenjem, a na temelju uplatnice koju Općina dostavlja osobi koja je u grobni očevidnik upisana kao korisnik, osim ako korisnik ne dostavi Općini sporazum s ovjerenim potpisom druge osobe na temelju kojeg druga osoba preuzima obvezu plaćanja godišnje grobne naknade.

Godišnju naknadu za korištenje grobnog mjesta korisnici su dužni plaćati jedanput godišnje najkasnije do 30. lipnja tekuće godine.
Nije moguće je plaćanje godišnje grobne naknade unaprijed.

U slučaju više korisnika grobnog mjesta, uplatnica se dostavlja svakom od korisnika sukladno udjelu u pravu korištenja grobnog mjesta, osim ako se korisnici na temelju sporazuma dogovore drugačije.
Članak 35.
Godišnja grobna naknada ne plaća se:

-za branitelja Republike Hrvatske koji je poginuo u Domovinskom ratu – za jedno ukopno mjesto

-za grobna mjesta u koje su ukopane nepoznate osobe i

-za grobna mjesta u koja se ukapaju osobe čiji je ukop financirala Općina Velika Pisanica pod uvjetom da te osobe nemaju nasljednika.

Troškovi održavanja groblja za osobe iz prethodnog stavka namiruju se iz sredstva Proračuna Općine Velika Pisanica.

Članak 36.
Za dodjelu grobnog mjesta na korištenje plaća se naknada koja se utvrđuje rješenjem, neovisno o tome je li u odnosnom grobnom mjestu bilo ranijih ukopa. Općina će pri tome sukladno Planu grobnih mjesta, uvažavati u najvećoj mogućoj mjeri želje podnositelja zahtjeva.
Osoba koja je stekla pravo korištenja grobnog mjesta dužna je obavijestiti Općinu u roku od 30 dana o promjenama osobnih podataka, radi evidentiranja istih u grobnom očevidniku Općine.
Iznimno od odredbi ovog članka, za ukop na općem komunalnom polju ne donosi se rješenje o korištenju.

Članak 37.

Uvid u grobni očevidnik s podacima o grobnim mjestima i njihovim korisnicima, dostupan je u radno vrijeme u radnim danima u Općini svim osobama koje imaju pravni interes radi provjere upisanih podataka.
NADZOR
Članak 38.
Nadzor nad vođenjem ove odluke i nadzor nad održavanjem zelenih površina i održavanju čistoće na grobljima provodi općinski načelnik Općine Velika Pisanica, a higijensko-sanitarni nadzor sanitarna inspekcija.

U obavljanju nadzora iz st. 1. ovog članka, komunalni redar ovlašten je poduzeti radnje u suglasnosti sa zakonom kojim se uređuje komunalno gospodarstvo, zakonom kojim se uređuju groblja, općim aktom općine Velika Pisanica kojim se propisuje komunalni red te ovom Odlukom.

KAZNENE ODREDBE
Članak 39.
Novčanom kaznom u iznosu od 60,00 eura do 120,00 eura kaznit će se za prekršaj fizička  osoba ako:
1. postupa protivno odredbama članka 18. ove Odluke,

2. postupa protivno odredbama članka 20. ove Odluke,
3. postupa protivno odredbama članka 21.. ove Odluke.
4. postupa protivno odredbama članka 22. ove Odluke.
Novčanom kaznom u iznosu od 120,00 eura do 240,00 eura kaznit će se pravna osoba za prekršaj iz stavka 1. ovog članka.

Novčanom kaznom u iznosu od 60,00 eura do 120,00 eura kazniti će se odgovorna osoba u pravnoj osobi za prekršaj iz stavka 1. ovog članka.

Novčanom kaznom u iznosu od 120,00 eura do 240,00 eura kazniti će se obrtnik i osoba koja samostalnim radom koja učini prekršaj iz stavka 1. ovog članka.

ZAVRŠNE ODREDBE
Članak 40.
Sredstva koja Općina Velika Pisanica ostvari od godišnje naknade za korištenje grobnih mjesta bit će utrošena sukladno Programu održavanja komunalne infrastrukture, a sredstva koja ostvari od naknade za dodjelu grobnih mjesta koristit će za realizaciju Programa gradnje objekta i uređaja komunalne infrastrukture.

Članak 41.
Stupanjem na snagu ove Odluke prestaje vrijediti Odluka o upravljanju grobljima na području općine Velika Pisanica  KLASA: 363-05/23-01/01, URBROJ: 2103-19-01-23-01 30. ožujka 2023 („Službeni glasnik Općine Velika Pisanica“ br. 3/2023)

Članak 42.
Ova Odluka stupa na snagu osmoga dana od dana objave u „Službenom glasniku Općine Velika Pisanica“, osim članka 34. ove Odluke, koji se primjenjuje od 1. siječnja 2027. godine.
KLASA:  363-01/26-01/

URBROJ 2103-19-01-26-01

Velika Pisanica,

PREDSJEDNIK OPĆINSKOG VIJEĆA:

Ivor Košutić

